
REFERAT

Propunere de aprobare a acordării post – mortem a titlului de Cetăţean de Onoare 

al Municipiului Timişoara domnului IOSIF COSTINAŞ, 

în atenţia Comisiei pentru administraţia locală, juridică, ordine publică, drepturile omului şi culte şi Comisiei pentru cultură, învăţământ, turism şi sport

Domnul Iosif Costinaş s-a născut la 16 februarie 1940 în Bucureşti, din 1944 mutându-se cu părinţii în Timişoara. Este absolvent al Facultăţii de Filologie din Timişoara, secţia română – franceză, promoţia 1971, susţinând lucrarea de diplomă cu tema “Literatura şi cinematograful”.

Între anii 1971 – 1975 este profesor la Casa de Creaţie Populară a judeţului Timiş, iar în perioada 1975 – 1978 este instructor cine – foto la Casa de Cultură a Municipiului Timişoara. Activează la Cineclubul CFR şi conduce Cineclubul ’70 la Casa de Cultură a Municipiului. Între1978 - 1982 este impresar artistic la Agenţia Română de Impresariat Artistic. În anul 1976 înfiinţează pe lângă Intreprinderea cinematografică judeţeană, Cenaclul “Cineforum”, prin mijlocirea căruia organizează zeci de acţiuni de cultură cinematografică.

A realizat până în anul 1982, 67 de filme de scurt metraj, ocupându-se singur de scenariu, regie, imagine, lucrări de laborator şi sonorizare. Obţine mai multe distincţii în ţară şi în străinătate: Marele premiu şi Premiul Special al Revistei Forum la Festivalul naţional al cinecluburilor studenţeşti – 1968, Premiul I şi Premiul special al Revistei Cinema la Festivalul naţional al filmului de amatori – 1971, Marele Premiu şi Medalia de aur la Festivalul internaţional de la Brno, Cehoslovacia – 1972, Medalia de aur la Festivalul internaţional al ţărilor dunărene de la Sombor – Iugoslavia – 1980 etc. Primeşte de asemenea un premiu pentru dramaturgie din parte Uniunii Scriitorilor. Două dintre documentarele sale sunt prezentate la Televiziunea Cehoslovacă, unul este difuzat de Televiziunea Iugoslavă, iar opt filme sunt transmise de Televiziunea Română. 

În anul 1977 pune în scenă piesa “Preşul” de Ion Băieşu, în cadrul Studioului de teatru a Casei de Cultură a Muncipiului, în colaborare cu Teatrul Naţional din Timişoara. A realizat numeroase culegeri de folclor literar şi muzical în mai multe zone din judeţul Timiş, colaborând şi cu Cercul Ştiinţific de folclor al Universităţii din Timişoara.

Începând cu anul 1990 este jurnalist la cotidianul “Timişoara”, redactor la revista “Orizont” unde publică din anul 1982 şi la revista “Forum studenţesc”. Începând din 1995 este lector universitar la Facultatea de Jurnalistică a Facultăţii Banatul din Timişoara.

În anul 2001 înfiinţează Fundaţia Timişoreană de Film, al cărei preşedinte este între 2001 - 2002. Semnează regia la filmele: “Ceea ce trecătorii rareori văd”, “Cei care sfidează moartea” şi “A fi evreu în Timişoara”.

Domnul Iosif Costinaş este autorul mai multor cărţi: “Pasărea de lemn”, “Bătrânul şi Baia”, “La capătul răbdării”, “Convorbire cu un român incomod care s-a realizat în America”, “Încântătoarea viaţă a lui Biju Ternovits – actor şi fantezist incorigibil”, foto – albumul: “Atunci ne-am mântuit de frică” şi culegerea de comunicări ştiinţifice “Revoluţia română la 10 ani” unde este coautor. În martie 2003, cu doar câteva zile înainte de găsirea osemintelor sale, prietenii îi tipăresc o selecţie de articole intitulată “Iosif Costinaş – m-am întors”.

În martie 1990 constituie, pe lângă Societatea “Timişoara”, Forumul Cetăţenesc, organizaţie care cerea insistent să se facă publice listele de informatori ai Securităţii. Organizează acţiuni diverse, de la mitinguri în faţa SRI şi a Parchetului Militar, până la marşuri sau proteste tăcute pe treptele Catedralei din Timişoara. S-a implicat activ în dosarele Revoluţiei, ocupându-se în special de cazurile Stănculescu – Chiţac şi Vasile Paul, adunând mărturii de la principalii actori ai acelor zile, pe care le înmânează procurorilor militari. Imediat după dispariţia sa generalul magistrat Dan Voinea declară că Iosif Costinaş la ajutat foarte mult în investigaţiile sale, iar la o eventuală redeschidere a dosarelor Revoluţiei ar fi fost cel mai important martor.

Participant activ la Revoluţia din Decembrie 1989, Iosif Costinaş s-a implicat activ pentru aflarea adevărului despre evenimentele acelui an, dedicându-şi ultima parte a vieţii informării corecte a publicului în legătură cu crimele petrecute în timpul Revoluţiei şi demascării celor care le-au comis.

Pentru întreaga activitate, de scriitor, jurnalist şi militant al societăţii civile, prin care a devenit un personaj marcant al municipiului nostru, propunem conferirea post – mortem a titlului de Cetăţean de Onoare al Municipiului Timişoara domnului IOSIF COSTINAŞ.

Menţionăm că această propunere de a se acorda domnului Iosif Costinaş titlul de Cetăţean de Onoare al Municipiului Timişoara a fost făcută de domnul primar Gheorghe Ciuhandu, la iniţiativa d-lui Traian Orban, din partea Asociaţiei “Memorialul Revoluţiei 16 – 22 Decembrie 1989, a d-nei Lia Lucia Epure, din partea redacţiilor publicaţiilor “Focus Vest” şi “Ziua de Vest”, a Biroului de conducere al Asociaţiei Presei Timişorene, a d-lui Cornel Ungureanu, din partea Uniunii Scriitorilor din România, a d-lui Florian Mihalcea, din partea Societăţii “Timişoara” şi a “Fundaţiei Naţionale a Revoluţiei din Decembrie 1989”, iar referatul a fost întocmit de Biroul Relaţii Publice al Primăriei Municipiului Timişoara.

